Δολοφονίες στο Ρέντινγκ το 2020

Στις 20 Ιουνίου 2020 ένας άντρας επιτέθηκε με μαχαίρι σε παρέα ατόμων στο Forbury Gardens, Ρέντινγκ, Ηνωμένο Βασίλειο. Τρεις άντρες πέθαναν από τα πλήγματα και τρεις άλλοι τραυματίστηκαν σοβαρά. Ένας 25χρονος άντρας από τη Λιβύη συνελήφθη σύντομα ως ύποπτος της δολοφονίας και στη συνέχεια στο πλαίσιο του αντιτρομοκρατικού νόμου 2000 . Στις 29 Ιουνίου 2020, ο ύποπτος εμφανίστηκε μέσω διαδικτυακής σύνδεσης σε δικαστήριο του Westminster  κατηγορούμενος για τρεις ανθρωποκτονίες και τρεις απόπειρες ανθρωποκτονίας. Κρατήθηκε για να εμφανιστεί στο κεντρικό κακουργοδικείο Old Bailey την 1η Ιουλίου 2020. 

 Η επίθεση 
Λίγο πριν από τις 19:00 ώρα Βρετανίας στις 20 Ιουνίου 2020 ένας μοναχικός άντρας φωνάζοντας κάτι που ένας μάρτυρας περιέγραψε ως «ακατανόητα λόγια» επιτέθηκε σε δύο ομάδες ανθρώπων που βρίσκονταν σε κοινωνική συναναστροφή.   Αυτό συνέβη στο Forbury Gardens, ένα δημόσιο πάρκο στο κέντρο του Ρέντινγκ, στο Berkshire, Αγγλία, περίπου 60 χλμ  δυτικά του Λονδίνου. Η επίθεση έγινε με ένα μαχαίρι κουζίνας που ένας μάρτυρας εκτιμά ότι είχε μήκος τουλάχιστον 5 ίντσες (13 cm).    Τα θύματα υπέστησαν τραυματισμούς στο μάτι, το λαιμό, το κεφάλι και την πλάτη.   Ένας μάρτυρας είπε ότι το μαχαίρωμα έγινε «εντελώς στην τύχη».  Στις 18:56  αστυνομικοί πήγαν στο πάρκο, απαντώντας σε αναφορές για μαχαιρώματα με πολλαπλά θύματα.   

Ένας ύποπτος με μαχαίρι κυνηγήθηκε και συνελήφθη στην οδό Friar σε μικρή απόσταση από το πάρκο από αστυνομικούς, πέντε λεπτά μετά την πραγματοποίηση της πρώτης κλήσης στην αστυνομία.    Ο άνδρας συνελήφθη, αρχικά με την υποψία της δολοφονίας, και αργότερα σύμφωνα με το άρθρο 41 του αντιτρομοκρατικού νόμου 2000 .  

Μια διαδήλωση με θέμα το Black Lives Matter είχε γίνει στο πάρκο νωρίτερα την ιδια ημέρα, αλλά η αστυνομία είπε ότι η επίθεση δεν σχετίζεται με τη διαδήλωση.  

 Ο ύποπτος 
Ο ύποπτος είναι ένας 25χρονος άνδρας που συνελήφθη κοντά στο πάρκο λίγο μετά την επίθεση.   Γεννήθηκε στη Λιβύη και το 2018 του δόθηκε η άδεια να παραμείνει στο Ηνωμένο Βασίλειο αφού υπέβαλε αίτηση ασύλου το 2012.  Ένα μέλος της οικογένειάς του είπε ότι είχε μετατραυματικό στρες από τον εμφύλιο πόλεμο και είχε έρθει στο Ηνωμένο Βασίλειο από τη Λιβύη για να ξεφύγει από τη βία.   Ο ύποπτος είχε καταδικαστεί έξι φορές για 15 εγκλήματα μεταξύ 2015 και 2019,   και λέγεται ότι κάπνιζε κάνναβη,   και ότι είχε τακτικές επισκέψεις από επαγγελματία ψυχικής υγείας.  Μια πηγή ασφαλείας δήλωσε στο Reuters ότι ο ύποπτος είχε γίνει γνωστός στην υπηρεσία εσωτερικής ασφαλείας της Βρετανίας MI5 το 2019 λόγω πληροφοριών ότι σκόπευε να ταξιδέψει για εξτρεμιστικούς σκοπούς, και είχε διερευνηθεί για θέματα τζιχάντ.   Είχε απελευθερωθεί από τη φυλακή 17 ημέρες πριν από την επίθεση, αφού καταδικάστηκε για κατοχή ενός αντικειμένου με λεπίδα και για επίθεση .  Κατά την εφημερίδα Guardian  οι υπηρεσίες πληροφοριών πίστευαν ότι ο ύποπτος είχε προβλήματα ψυχικής υγείας.  Το Sky News ανέφερε επίσης ότι ζούσε σε ένα διαμέρισμα στο Ρέντινγκ.  

 Θύματα 
Η επίθεση είχε ως αποτέλεσμα τρεις θανάτους επί τόπου,   και τρεις σοβαρούς τραυματισμούς με μαχαίρι στο κεφάλι, το πρόσωπο, το χέρι και την πλάτη.    Ένας τραυματίας μεταφέρθηκε σε νοσοκομείο  στην Οξφόρδη, αλλά έφυγε χωρίς να εισαχθεί.  Ένας από τους τραυματίες ήταν φίλος των τριών νεκρών.  

Οι τρεις άντρες που σκοτώθηκαν ήταν φίλοι και οι εξετάσεις έδειξαν ότι ο καθένας πέθανε από ένα τραύμα. Οι δύο μαχαιρώθηκαν στο λαιμό και ο ένας στην πλάτη.   Ήταν ένας 36χρονος δάσκαλος, ένας 39χρονος Αμερικανός πολίτης που εργαζόταν και  ζούσε στη Βρετανία για 15 χρόνια · και ένας 49χρονος επιστήμονας εργαζόμενος σε εταιρεία χημικών.   

 Έρευνα 
Οι αρχικές  δηλώσεις της αστυνομίας το απόγευμα του περιστατικού ανέφεραν ότι το περιστατικό «δεν αντιμετωπίζεται επί του παρόντος ως τρομοκρατικό» και ότι «διατηρούν ανοιχτό μυαλό ως προς το κίνητρο», αν και αναπτύχθηκαν αξιωματικοί κατά της τρομοκρατίας.  Το επόμενο πρωί, η Αντιτρομοκρατική Αστυνομία δήλωσε ότι οι επιθέσεις ήταν «τρομοκρατικό περιστατικό».   και ανέλαβε την εξέταση του συμβάντος με την υποστήριξη του MI5.    Η αστυνομία έλαβε στις 22 Ιουνίου ένταλμα περαιτέρω κράτησης του υπόπτου έως τις 27 Ιουνίου.  

 Κατηγορίες 
Στις 27 Ιουνίου 2020, ο ύποπτος κατηγορήθηκε για τρεις δολοφονίες και τρεις  απόπειρες δολοφονίας.   

 Δίκες 
Στις 29 Ιουνίου 2020 ο ύποπτος εμφανίστηκε μέσω σύνδεσης βίντεο στο δικαστήριο του Westminster Magistrates  κατηγορούμενος για τρεις δολοφονίες και τρεις απόπειρες δολοφονίας.   Ο εισαγγελέας είπε ότι ακούστηκε ο κατηγορούμενος να φωνάζει λόγια σαν "Αλλάχ Ακμπάρ"  Φυλακίστηκε και προγραμματίστηκε να εμφανιστεί στο κακουργοδικείο Old Bailey την 1η Ιουλίου 2020. 

Ο πρωθυπουργός Μπόρις Τζόνσον εξέφρασε τα συλλυπητήριά του και ευχαρίστησε τις υπηρεσίες που έδρασαν επί τόπου.    Το επόμενο πρωί, 21 Ιουνίου, ο Τζόνσον συναντήθηκε με ανώτερους υπουργούς και την αστυνομία για να ενημερωθεί.  Ο υπουργός Εσωτερικών Πρίτι Πάτελ και ο αρχηγός του Εργατικού Κόμματος Κίρ Στάρμερ εξέφρασαν ανησυχίες για το συμβάν.   

Ο ηγέτης του Δημοτικού Συμβουλίου του Ρέντινγκ δήλωσε ότι «σοκ και αποτροπιασμό» και εξέφρασε τα συλλυπητήριά του.  Το συμβούλιο εξέδωσε ανακοίνωση λέγοντας ότι "οι σκέψεις και οι προσευχές τους είναι με τις οικογένειες των τριών ανθρώπων που έχασαν τη ζωή τους, και για εκείνους που παραμένουν σοβαρά τραυματισμένοι", και ανακοίνωσε ότι η σημαία τους θα αναρτηθεί μεσίστια για την ημέρα.    

 Παραπομπές 

Κατηγορία:Τρομοκρατία
Κατηγορία:Ισλαμική τρομοκρατία